Hrvatska stolnotenisačica Sandra Paović (33) osvojila je zlatnu medalju na paraolimpijskim igrama u Rio de Janeiru nakon što je u finalu kategorije 6 pobijedila Njemicu Stephanie Grebe sa 3-0 (11-2, 11-7, 11- 4).

Za Hrvatsku je to prvo zlato u Riju, te ukupno četvrto u povijesti nakon što je Antonija Balek u Pekingu pobijedila u bacanju kugle i bacanju koplja, a Darko Kralj u bacanju kugle.

Sandra je aktualna svjetska i dvostruka europska prvakinja, a bez poraza je već dvije i pol godine.

Prije dvije godine je proglašena za najbolju parastolnotenisačicu na svijetu, a od lipnja 2014. do danas drži prvo mjesto na svjetskoj rang listi u svojoj kategoriji tjelesnog oštećenja.

U paraolimpijsku obitelj uključila se nakon prometne nesreće koju je doživjela u siječnju 2009. Godinu dana ranije nastupila je na olimpijskim igrama u Pekingu gdje je ispala u 2. kolu. Bila je višestruka prvakinja Hrvatske, a igrale je za klubove iz Švicarske, Njemačke i Francuske. Sandra je 2000. na EP-u u Bremenu osvojila broncu u mješovitom paru s Rokom Tošićem, a ima i ekipno srebro s EP-a 2005. u Arhusu.